आरएसएस के चंगुल से निकलें बाबा : लालू  
राजद के अध्यक्ष लालू प्रसाद यादव ने बाबा रामदेव के खिलाफ पुलिस कार्रवाई को सही ठहराते हुए कहा कि वह आरएसएस के मोहरे हैं।
राष्ट्रीय जनता दल (राजद) के अध्यक्ष लालू प्रसाद यादव ने बाबा रामदेव के खिलाफ पुलिस कार्रवाई को सही ठहराते हुए कहा कि वह राष्ट्रीय स्वयंसेवक संघ (आरएसएस) के मोहरे हैं। उन्होंने बाबा रामदेव को आरएसएस के चंगुल से मुक्त होने और लोगों को योग सिखाने की सलाह दी।  लालू यादव ने बाबा रामदेव पर निशाना साधते हुए कहा कि 10-25 हजार लोगों को इकट्ठा करके कोई संविधान नहीं बदलवा सकता। इस तरह बाबा के निर्देशों पर देश की संसद काम नहीं कर सकती। उन्होंने कहा कि जनप्रतिनिधि संसद में दो-चार लाख मतों से जीतकर आते हैं और कोई व्यक्ति 10-20 हजार लोगों की भीड़ इकट्ठी करके इस तरह कानून नहीं बनवा सकता।